text: Politiet sigter ung mand for drabsforsøg efter skyderi
  06 april 2013 kl. 07.12
  Et værtshusskænderi i Gram førte tidligt lørdag morgen til, at en ung mand blev skudt i låret med salonriffel.
  En 24-årig mand vil senere lørdag blive fremstillet i grundlovsforhør, sigtet for drabsforsøg efter en skudepisode i Gram i Sønderjylland.
  Skyderiet fandt sted klokken fem lørdag morgen foran et værtshus på Kongevej.
  - Der har været noget tumult, og det bliver han så sur over, at han tager hjem og henter en oversavet salonriffel, fortæller vagtchef Michael Knudsen ved Syd- og Sønderjyllands Politi til Ritzau.
  Tilbage ved værtshuset skyder han for øjnene af flere vidner en 22-årig mand, der bliver ramt i låret. Efter skyderiet forsvinder han fra stedet.
  - Men vi finder hurtigt ud af, hvem det drejer sig om. Vi kommer i telefonisk kontakt med ham, og 40 minutter efter skyderiet bliver han anholdt, siger vagtchefen.
  Når politiet sigter manden for drabsforsøg skyldes det ifølge vagtchefen blandt andet, at han ifølge flere vidner sigtede mod hovedet på sit offer.
  Den 24-årige, der i forvejen er kendt af politiet, har under afhøringer erkendt, at han skød den 22-årige.
  